En rusmisbruker døde av underernæring på Haukeland universitetssykehus i Bergen høsten 2015. Nå får sykehuset skarp kritikk av Fylkeslegen.

Fylkeslegen skriver i sin avgjørelse at mannen i 50-årene ikke fikk forsvarlig helsehjelp.

Han var alvorlig underernært og hadde flere helseproblemer da han ble innlagt ved medisinsk avdeling. Mannen hadde blant annet problemer med å spise på grunn av en innsnevring i spiserøret, skriver Bergens Tidende.

– Vi mener at situasjonen hans ikke ble tatt alvorlig nok, og at sykehuset ikke handlet raskt nok. Undernæringen bidro i stor grad til dødsfallet, sier assisterende fylkeslege Karianne Flaatten.

Fylkesmannen i Hordaland skriver at det kan være utfordrende å gi helsehjelp til rusmisbrukere, men at denne gruppen har rett til helsehjelp på lik linje med andre pasienter.

(©NTB)